送劉鍊師歸
作者：仇遠
朝代：宋

paragraphs: 雲中雞犬隨淮南，手攀桂樹歌小山。
鴻寶秘書在玉枕，有高尚者還童顔。
卯金家世學仙子，半生遊山磨屐齒。
懶耕白雲種瑶草，南去持竿釣湘水。
天風環珮滄江東，鄱雲溧雨分鄰封。
浮丘洪崖未之見，擁腫鞅掌常相從。
拂衣浩然有歸志，湘濱已卜誅茅地。
寸田尺宅可治生，騎鶴纏腰非易事。
不如且向金蓮遊，濯足萬里黄河流。
上界神仙足官府，山中宰相輕公侯。
人生得意無南北，蠅利蝸名等雞肋。
道人一粲據槁梧，世間萬事槐安國。